b'\n_START_ARTICLE_\nAiguav\xc3\xa9s\n_START_PARAGRAPH_\nUn aiguav\xc3\xa9s \xc3\xa9s la part de la casa mallorquina t\xc3\xadpica que correspon a la declivitat de la teulada que la cobreix._NEWLINE_Les cases mallorquines t\xc3\xadpiques se solen considerar dividides en dos aiguavessos (l\'aiguav\xc3\xa9s de davant i l\'aiguav\xc3\xa9s de darrere), corresponents als dos costers o pendents de la teulada. En l\'interior, l\'aiguav\xc3\xa9s de davant est\xc3\xa0 separat del de darrere per un arc. L\'aiguav\xc3\xa9s de davant \xc3\xa9s el corresponent al de la part de casa des del portal d\'entrada fins a l\'arc, que sol esser una dist\xc3\xa0ncia de 21 pams (4,20 m); des de l\'arc fins a la paret posterior de la casa, \xc3\xa9s l\'aiguav\xc3\xa9s de darrere, que t\xc3\xa9 normalment les mateixes dimensions. Tamb\xc3\xa9 hi ha cases de tres aiguavessos, que s\xc3\xb3n aquelles en les quals l\'espai situat entre l\'arc i la paret posterior ve a esser doble que el situat entre la paret anterior i l\'arc, i per tant, la part posterior equival a dos aiguavessos; aquestes cases tenen aiguav\xc3\xa9s de davant, aiguav\xc3\xa9s d\'enmig i aiguav\xc3\xa9s de darrere. Aquesta divisi\xc3\xb3 no afecta el pis superior que \xc3\xa9s de dos aiguavessos._NEWLINE_L\'etimologia del mot \xc3\xa9s l\'expressi\xc3\xb3 llatina aquae versu, que significa "girada de l\'aigua".'